A TANÁCS 1111/2005/EK RENDELETE
(2005. június 24.)
az Európai Alapítvány az Élet- és Munkakörülmények Javításáért létrehozásáról szóló 1365/75/EGK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 308. cikkére,
tekintettel a Bizottság javaslatára,
tekintettel az Európai Parlament véleményére (1),
mivel:
(1)
Az Európai Alapítvány az Élet- és Munkakörülmények Javításáért létrehozásáról szóló, 1975. május 26-i 1365/75/EGK tanácsi rendelet (2) rendelkezéseket tartalmaz az alapítvány szervezetére, és különösen igazgatási tanácsára vonatkozóan. E rendelkezések számos alkalommal, valamennyi új tagállam csatlakozásakor módosultak, amikor is az igazgatási tanács új tagokkal egészült ki.
(2)
Az Európai Alapítvány az Élet- és Munkakörülmények Javításáért (a továbbiakban: Alapítvány) 2001-ben elvégzett külső értékelése hangsúlyozza, hogy szükség van az 1365/75/EGK rendelet rendelkezéseinek a kiigazítására - beleértve a szakértői bizottságra vonatkozó rendelkezések felülvizsgálatát - az Alapítvány és igazgatási struktúrái eredményességének és hatékonyságának fenntartása érdekében.
(3)
Az Európai Parlament felkérte a Bizottságot, hogy gondolja át az ügynökségek igazgatási tanácsainak összetételét és munkamódszereit, és terjesszen elő megfelelő javaslatokat.
(4)
Az Alapítvány, az Európai Munkahelyi Biztonsági és Egészségvédelmi Ügynökség, és az Európai Szakképzés-fejlesztési Központ igazgatósága, illetve igazgatási tanácsa benyújtotta a Bizottságnak ezek jövőbeli irányítására és működésére vonatkozó együttes véleményét.
(5)
Az Alapítvány, az Európai Munkahelyi Biztonsági és Egészségvédelmi Ügynökség, és az Európai Szakképzés-fejlesztési Központ háromoldalú, a nemzeti kormányok, a munkaadói szervezetek és a munkavállalói szervezetek képviselői általi irányítása alapvető fontossággal bír e szervek sikere szempontjából.
(6)
A szociális partnerek részvétele e három közösségi szervezet irányításában olyan sajátosságot eredményez, amely megköveteli a közös szabályok szerinti működést.
(7)
A háromoldalú tanácson belül lényegesnek bizonyult a kormányokból, munkaadókból és munkavállalókból felállított három csoport megléte, illetve egy koordinátor kijelölése a munkaadói és munkavállalói csoport élére. Következésképpen ezt az intézkedést formálissá kell tenni, és ki kell terjeszteni a kormánycsoportra is.
(8)
A tagállamok háromoldalú képviseletének fenntartása biztosítja valamennyi fő érdekelt fél részvételét, valamint a szociálpolitikai kérdésekre jellemző érdek- és megközelítésbeli különbségek figyelembevételét.
(9)
Az Unió soron következő bővítésének az Alapítványra gyakorolt gyakorlati hatását szükséges előrevetíteni. Az Alapítvány igazgatási tanácsának összetételét és működését úgy kell kiigazítani, hogy az figyelembe vegye az új tagállamok csatlakozását.
(10)
Annak érdekében, hogy az Alapítvány működésének folyamatossága, valamint döntéshozatalának hatékonysága biztosítható legyen, az igazgatási tanács eljárási szabályzatában meghatározott vezetőséget meg kell erősíteni. A vezetőség összetételének továbbra is tükröznie kell az igazgatóság hármas felépítését.
(11)
A Szerződés 3. cikke szerint a Közösség minden tevékenysége során törekszik az egyenlőtlenségek kiküszöbölésére, valamint a férfiak és nők közötti egyenlőség előmozdítására. Ezért helyénvaló olyan rendelkezések elfogadása, amelyek ösztönzik az igazgatási tanács összetételében a férfiak és nők kiegyensúlyozott képviseletét.
(12)
Az igazgatási tanácsnak képesnek kell lennie arra, hogy a munkaprogram végrehajtásával kapcsolatos konkrét szükségleteknek megfelelően korlátozott időre biztosítsa független szakértők hivatalos hozzájárulását.
(13)
Helyénvaló, hogy az Európai Alapítvány az Élet- és Munkakörülmények Javításáért - amely az egyetlen olyan közösségi ügynökség, amely saját személyzeti szabályzattal rendelkezik - személyi állománya a Közösségek egyéb szerződéses alkalmazottaival megegyező elbánásban részesüljön, és azonos módon jogosult legyen az új személyzeti szabályzat juttatásaira a megszerzett jogosultságok tiszteletben tartásával, különösen az előmenetel és a nyugdíjjogosultság tekintetében.
(14)
Az 1365/75/EGK rendeletet ennek megfelelően módosítani kell.
(15)
E rendelet elfogadása vonatkozásában a Szerződés nem rendelkezik a 308. cikke szerintiektől eltérő hatáskörökről,
ELFOGADTA EZT A RENDELETET:
1. cikk
Az 1365/75/EGK rendelet a következőképpen módosul:
1.
A 3. cikk (2) bekezdése helyébe a következő szöveg lép:
„(2) Az Alapítvány a lehető legszorosabb együttműködést alakít ki szakosodott intézményekkel, alapítványokkal és szervezetekkel a tagállamokban vagy nemzetközi szinten. Az Alapítvány - saját célkitűzéseinek sérelme nélkül - biztosítja különösen az Európai Munkahelyi Biztonsági és Egészségvédelmi Ügynökséggel való megfelelő együttműködést.”
2.
Az 5. cikk helyébe a következő szöveg lép:
„5. cikk
Az Alapítvány igazgatási és irányítási szerveinek összetétele:
a)
az igazgatótanács;
b)
a vezetőség;
c)
az igazgató és az igazgatóhelyettes.”
3.
Az 6. cikk helyébe a következő szöveg lép:
„6. cikk
(1) Az igazgatótanács összetétele:
a)
minden egyes tagállam kormányának egy képviselője;
b)
minden egyes tagállam munkaadói szervezeteinek egy képviselője;
c)
minden egyes tagállam munkavállalói szervezeteinek egy képviselője;
d)
három tag a Bizottság képviseletében.
(2) Az (1) bekezdés a), b) és c) pontjában említett tagokat a Tanács nevezi ki, mégpedig tagállamonként és a fent említett kategóriánként egy-egy tagot. Ezzel egyidőben a Tanács a tagra vonatkozó feltételekkel megegyező feltételek szerint póttagot is kinevez, aki kizárólag a tag távollétében vesz részt az igazgatótanács ülésein.
A Bizottság nevezi ki saját képviselőit és a póttagokat, figyelembe véve a férfiak és nők kiegyensúlyozott képviseletét.
A jelöltek listájának benyújtásakor a tagállamok, valamint a munkaadói és munkavállalói szervezetek törekednek arra, hogy az igazgatótanács összetételében biztosítsák a férfiak és nők kiegyensúlyozott képviseletét.
Az igazgatótanács tagjainak listáját a Tanács az Európai Unió Hivatalos Lapjában az Alapítvány pedig saját internetes honlapján közzéteszi.
(3) Az igazgatótanács tagjainak hivatali ideje három év. A hivatali idő megújítható.
Hivatali idejük lejártával vagy lemondásuk esetén a tagok mindaddig hivatalban maradnak, amíg a kinevezésüket meg nem újítják, vagy őket az új tagok fel nem váltják.
(4) Az igazgatótanács az elnökét és három alelnökét - a (7) bekezdésben említett három csoport mindegyikéből egy-egy és a Bizottság képviselői közül egy személyt - egyéves, megújítható időtartamra választja meg.
(5) Az elnök évente legalább egy alkalommal köteles összehívni az igazgatótanácsot. Az elnök az igazgatótanácsi tagok legalább egyharmadának kezdeményezésére további üléseket hív össze.
(6) Az igazgatótanács a tagok szavazatainak abszolút többségével hozza döntéseit.
(7) Az igazgatótanácson belül a kormányok, a munkaadói szervezetek és a munkavállalói szervezetek képviselői külön csoportokat alkotnak. Valamennyi csoport kijelöl egy koordinátort, aki részt vesz az igazgatótanács ülésein. A munkavállalói és a munkaadói csoport koordinátorai európai szinten képviselik szervezeteiket. Azok a koordinátorok, akik nem az (1) bekezdés szerint kinevezett igazgatótanácsi tagok, az igazgatótanács ülésein szavazati jog nélkül vesznek részt.
(8) Az igazgatótanács 11 tagú vezetőséget hoz létre. A vezetőség az igazgatótanács elnökéből és három alelnökéből, a (7) bekezdésben említett három csoport egy-egy koordinátorából, valamint minden csoport és a Bizottság egy-egy további képviselőjéből áll. Minden csoport kinevezhet legfeljebb három póttagot, akik a vezetőség ülésein a teljes jogú tagok távollétében vesznek részt.
(9) A vezetőség üléseinek éves számáról az igazgatótanács határoz. A vezetőség elnöke a vezetőség tagjainak kérésére további üléseket hív össze.
(10) A vezetőség konszenzussal hozza meg határozatait. Amennyiben nem érhető el konszenzus, a vezetőség a kérdést határozathozatalra az igazgatótanács elé terjeszti.
(11) A vezetőség tevékenységeiről és határozatairól az igazgatótanácsot teljeskörűen és haladéktalanul tájékoztatni kell.”
4.
A 7. cikk a következőképpen módosul:
a)
Az (1) bekezdés helyébe a következő szöveg lép:
„(1) Az igazgatótanács működteti az Alapítványt, és meghatározza az arra vonatkozó iránymutatásokat. Az igazgatótanács az igazgató által benyújtott tervezet alapján, a Bizottsággal egyeztetve fogadja el az Alapítvány éves és négyéves programjait.”
b)
Az (2) bekezdés helyébe a következő szöveg lép:
„(2) Az igazgatótanács - a Bizottság véleményének kézhezvételét követően - elfogadja saját eljárási szabályzatát, amely megállapítja a tevékenységeire vonatkozó gyakorlati szabályokat. Az eljárási szabályzatot tájékoztatásként meg kell küldeni az Európai Parlamentnek és a Tanácsnak. Az eljárási szabályzat megküldésétől számított három hónapon belül azonban a Tanács egyszerű többséggel módosíthatja a szabályzatot.”
c)
A cikk a következő bekezdéssel egészül ki:
„(4) Az igazgató 8. és 9. cikkben említett feladatainak sérelme nélkül, a vezetőség - az igazgatótanács felhatalmazása alapján - az igazgatótanács ülései közötti időszakokban figyelemmel kíséri az igazgatótanács határozatainak végrehajtását, továbbá megtesz minden szükséges intézkedést az Alapítvány megfelelő irányítása érdekében. Az igazgatótanács a 12. és 15. cikkben említett hatásköröket nem ruházhatja át a vezetőségre.”
5.
A 9. és 10. cikk helyébe a következő szöveg lép:
„9. cikk
(1) Az igazgató irányítja az Alapítvány tevékenységét és gondoskodik az igazgatótanács és a vezetőség határozatainak, valamint az általuk elfogadott programoknak a végrehajtásáról. Az igazgató az Alapítvány jogi képviselője.
(2) A 8. cikk (1) bekezdésének sérelme nélkül, az igazgató gyakorolja a 17. cikk (1) bekezdésében említett hatásköröket.
(3) Az igazgatótanács és a vezetőség tevékenységeit az igazgató készíti elő. Az igazgató vagy helyettese, vagy mindkettő köteles jelen lenni az igazgatótanács és a vezetőség ülésein.
(4) Az igazgató az igazgatótanácsnak tartozik elszámolással az Alapítvány működtetésével kapcsolatosan.
10. cikk
Az igazgató javaslata alapján az igazgatótanács független szakértőket választhat, és a négyéves programmal és az éves munkaprogrammal kapcsolatos konkrét kérdésekben azok véleményét kérheti.”
6.
A 11. cikket el kell hagyni.
7.
A 12. cikk a következőképpen módosul:
a)
A 12. cikk (1) bekezdésében az első és második albekezdés helyébe a következő szöveg lép:
„(1) Az igazgató a 7. cikkben említett iránymutatások alapján minden év július 1-jéig kidolgozza az éves munkaprogramot. Az éves munkaprogram a négyéves program része. Az éves munkaprogramban szereplő projektekhez mellékelni kell a szükséges kiadásokra vonatkozó becslést.
A program összeállítása során az igazgató figyelembe veszi a közösségi intézmények és az Európai Gazdasági és Szociális Bizottság véleményét.”
b)
A 12. cikk (2) bekezdése helyébe a következő szöveg lép:
„(2) Az igazgató jóváhagyásra megküldi a programokat az igazgatótanácsnak.”
8.
Az 17. cikk helyébe a következő szöveg lép:
„17. cikk
(1) Az Alapítvány 2005. augusztus 4-ét követően felvett alkalmazottaira a 259/68/EGK, Euratom, ESZAK rendeletben (3) megállapított, az Európai Közösségek tisztviselőinek személyzeti szabályzata, vagy Európai Közösségek tisztviselőinek személyzeti szabályzata vagy az Európai Közösségek egyéb alkalmazottainak alkalmazási feltételei (CEOS) vonatkoznak. A személyzeti szabályzat XIII. mellékletének 2. szakaszát kell alkalmazni.
(2) Valamennyi, az Alapítvány és alkalmazottai között 2005. augusztus 4. előtt, az 1860/76/ESZAK, EGK, Euratom rendelet (4) szerint kötött munkaszerződést a CEOS 2. cikke a) pontja szerint kötött munkaszerződésnek kell tekinteni. Ezekre a szerződésekre ugyanettől az időponttól a személyzeti szabályzat XIII. mellékletének 1., 3. és 4. szakaszában foglalt rendelkezéseket - a 22. cikk (2) bekezdésének kivételével - kell alkalmazni.
Az alkalmazottak jogosultak a szerződést az 1860/76/ESZAK, EGK, Euratom rendelet 45. cikkében előírt felmondási idő betartása nélkül az említett időpontban felbontani. A szerződés felbontásakor járó juttatások és a munkanélküli ellátások vonatkozásában, a szerződés ilyen megszüntetését az Alapítvány intézkedése eredményének kell tekinteni.
(3) A személyzettel szemben az Alapítvány gyakorolja, esettől függően, a kinevezésre jogosult hatóságra vagy a szerződések megkötésére felhatalmazott hatóságra ruházott hatásköröket.
(4) Az igazgatótanács a Bizottsággal egyeztetve elfogadja a megfelelő végrehajtási szabályokat.
9.
Az egyes cikkekben az „igazgatási tanács” és az „igazgatóság” kifejezés helyébe minden esetben az „igazgatótanács” kifejezés lép.
2. cikk
Ez a rendelet az Európai Unió Hivatalos Lapjában történő kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 2005. június 24-én.